На основу члана 100. став 2. Закона о буџетском систему („Службени гласник РС”, бр. 54/09, 73/10, 101/10, 101/11, 93/12, 62/13, 63/13-исправка и 108/13),

Влада доноси

Уредбу

о изменама и допунама Уредбе о јединственој тарифи по којој се наплаћују накнаде за услуге које врши Управа за трезор

Члан 1.

У Уредби о јединственој тарифи по којој се наплаћују накнаде за услуге које врши Управа за трезор („Службени гласник РС”, број 116/13 - у даљем тесту: Уредба) у члану 2. тачка 16) мења се и гласи:

„16) Пружање информатичких услуга и других услуга у складу са уговором;”.

Члан 2.

У члану 4. став 1. тачка 1) алинеја 3. брише се.

Досадашње ал. 4. и 5. постају ал. 3. и 4.

У ставу 1. тачка 5) после речи: „других субјеката” додају се запета и речи: „само ако се пренос средстава врши за намене које су овим чланом ослобођене од плаћања накнаде”.

Став 1. тачка 13) мења се и гласи:

„13) повраћај, рефакција и рефундација пореза на додату вредност и акцизе, у складу са законом који регулише наплату пореза на додату вредност и акцизе;”.

У члану 4. став 2. мења се и гласи:

„Трансферна средства су средства која се из буџета Републике Србије, односно буџета локалне власти преносе буџету на другом нивоу власти, буџету на истом нивоу власти и организацијама за обавезно социјално осигурање, као и између организација за обавезно социјално осигурање за доприносе за осигурање.”

Члан 3.

После члана 4. додаје се члан 4а који гласи:

„Члан 4а

Наплата накнаде по тарифном броју 3 и 4 Тарифе, не врши се за:

1) пренос средстава са рачуна извршења буџета Републике Србије;

2) исплате средстава у складу са социјалним програмом Владе у процесу реструктурирања предузећа и припреме за приватизацију, стечај и ликвидацију - који је одобрило министарство надлежно за послове рада и запошљавања;

3) пренос средстава субвенција, регреса и премија на рачуне регистрованих пољопривредних газдинстава;

4) уплату и исплату средстава у хуманитарне сврхе на и са рачуна отворених за хуманитарну помоћ;

5) уплату и исплату средстава која су предмет наплате, пленидбе, привременог одузимања, јемства и слично, у поступку вршења службене радње од стране овлашћеног лица државног органа или другог овлашћеног лица;

6) исплату средстава бирачким одборима за време избора;

7) сторно налоге за исправку грешака у платном промету за кориснике јавних средстава које су учињене у Управи;

8) повраћај, рефакција и рефундација пореза на додату вредност и акцизе, у складу са законом који регулише наплату пореза на додату вредност и акцизе;

9) повраћај више или погрешно плаћеног јавног прихода по решењу надлежног органа.”

Члан 4.

Члан 5. мења се и гласи:

„Члан 5.

Наплата накнаде по тарифном броју 5 Тарифе не врши се за:

1) уплате у готовини којим корисници буџетских средстава који врше наплату јавних прихода у готовини од обвезника - физичких лица, те наплаћене јавне приходе полажу на уплатне рачуне који се воде у оквиру консолидованог рачуна трезора;

2) уплату средстава која су предмет наплате, пленидбе, привременог одузимања, јемства и слично, у поступку вршења службене радње од стране овлашћеног лица државног органа или другог овлашћеног лица;

3) уплате у готовини (новцем, чековима, кредитном картицом и сл.), којим обвезник - физичко лице, преко пореске благајне Управе, измирује обавезе по основу јавних прихода;

4) уплате на рачун отворен за хуманитарну помоћ;

5) уплату накнаде по другим тарифним бројевима Тарифе.

Најмањи износ накнаде по тарифном броју 5 Тарифе наплаћује се у износу од 20,00 динара.”

Члан 5.

После члана 11. додаје се члан 11а који гласи:

„Члан 11а

Управа доставља опомену у случају да корисник јавних средстава, односно друго правно лице има неизвршене обавезе по основу накнада, најкасније првог децембра текуће године.

У случају да субјект из става 1. овог члана не изврши уплату накнаде у року из опомене, покреће се поступак принудне наплате.”

Члан 6.

У Тарифи, тарифни бројеви 6 и 16 мењају се и гласе:

|  |  |  |  |
| --- | --- | --- | --- |
| Тарифни број | Врста услуге | Основ за обрачун накнаде | Висина накнаде |
| 1 | 2 | 3 | 4 |
| 6 | Обрачун, распоред и пренос јавних прихода корисницима тих прихода | налог | 34,00 динара |
| 16 | Пружање информатичких услуга и других услуга у складу са уговором | уговор | Уговорена накнада |

Члан 7.

Ова уредба ступа на снагу oсмог дана од дана објављивања у „Службеном гласнику Републике Србије”.

05 Број:

У Београду, јула 2014. године

В Л А Д А

ПРЕДСЕДНИК

Александар Вучић

О Б Р А З Л О Ж Е Њ Е

I. ЗАКОНСКИ ОСНОВ

Законски основ за доношење ове уредбе садржан је у члану 100. Закона о буџетском систему („Службени гласник РС”, бр. 54/09, 73/10, 101/10, 101/11, 93/12, 62/13, 63/13-исправка и 108/13), којим је прописано да Влада, на предлог министра надлежног за послове финансија, утврђује висину накнаде за вршење услуга које Управа за трезор наплаћује у извршавању јавних плаћања из надлежности министарства надлежног за послове финансија. Управа за трезор може да пружа и друге финансијске услуге и обавља друге послове у складу са уговором, по основу којих стиче приход, који представља општи приход буџета.

II. РАЗЛОЗИ ЗА ДОНОШЕЊЕ УРЕДБЕ

1. Поред услуга које је Управа за трезор до сада пружала корисницима јавних средстава и другим правним лицима за извршене услуге јавних плаћања преко подрачуна консолидованих рачуна трезора Републике Србије, трезора локалне власти, организација за обавезно социјално осигурање и других корисника јавних средстава (у даљем тексту: рачуни), као и за обављање других послова у складу са уговором, Управа за трезор је у могућности да прошири списак својих услуга.

Уместо услуге замене оштећених новчаница за коју је предвиђена накнада у висини од 3% номиналног износа оштећене новчанице, за коју услугу и Народна банка Србије не наплаћује накнаду, Управа за трезор може да пружи следеће услуге, и то: услуге имплементације целокупних ИТ решења, услуге пружања и одржавања сервиса и апликација, развој сервиса и апликација, хостовање апликативних система, стручне услуге анализе пословних процеса, израде пројектне, техничке, функционалне и програмерске документације и слично, корисничка подршка - апликативна, техничка и системска подршка, услуге израде, имплементације и одржавања техничких пројеката и остале ИТ услуге, као и финансијске и друге услуге.

2. Предлаже се да се укине ослобађање од плаћања накнаде по тарифним бројевима 1 и 2 у случају преноса средстава по основу промета акција, јер овај начин преноса средстава није био заступљен.

Ослобађање од плаћања накнаде по тарифним бројевима 1 и 2 за пренос средстава на друге рачуне, са посебног наменског рачуна корисника јавних средстава који нису укључени у систем консолидованог рачуна трезора, као и са посебног наменског рачуна осталих правних лица и других субјеката, ограничен је само у случају ако се пренос средстава врши за намене које су овим чланом ослобођене од плаћања накнаде.

Поред ослобађања плаћања накнаде по тарифним бројевима 1 и 2 за повраћај пореза на додату вредност и акцизе, у складу са законом који регулише наплату пореза на додату вредост и акцизе, проширује се ослобађање од плаћања наведене накнаде и у случајевима рефакција и рефундација пореза на додату вредност (нпр: рефундација ПДВ за куповину хране и опреме за бебе и рефундацији ПДВ купцу првог стана).

Предлажена измене дефиниције трансферних средстава представља усклађивање са дефиницијом трансферних средстава из члана 2. тачка 44) Закона о буџетском систему.

3. Висина накнаде по тарифном броју 6 је повећана имајући у виду да у читав низ активности који је потребно извршити ради испуњења услуге. Код пружања услуге обрачуна, распореда и преноса јавних прихода корисницима тих прихода, уносе се и контролишу износи крајњих корисника прихода, параметри расподеле прихода, ознака активности рачуна, посебна расподела између градова и њихових општина по ручним прерачунима, код неких рачуна воде се тзв. „контраши” рачуни преко којих се евидентира укупна расподела неког јавног прихода општинама са подручја АП Војводина, параметар за обрачун Тарифе, који се такође „ручно” прати и уноси, колона припадности расподеле (такође се „ручно” уноси и прати). Код сваке промене јавног прихода, параметра расподеле, и сл. очитавају се, прате и контролишу унети подаци. Посебно се напомиње да наведени послови имају нулту толеранцију на грешке. На основу ових података сачињавају се различити извештаји за потребе Републике Србије и локалне самоуправе који свакако нису тарифирани ничим, а радници на буџету имају велики обим посла у вези с тим, као што је извештај „Т” Трезор, праћење прихода и расхода и усаглашавање података из платног промета са подацима локалне самоуправе.

4. Осим тога, у случају преноса средстава са рачуна извршења буџета Републике Србије предвиђа се ослобађање од плаћање накнаде по тарифним бројевима 3 и 4, што има за последицу смањење трошкова из буџета.

5. У случају када корисници буџетских средстава (нпр: Пореска управа) који врше наплату јавних прихода у готовини од обвезника - физичких лица и наплаћену готовину полажу на уплатне рачуне који се воде у оквиру консолидованог рачуна трезора, и у случају наплате накнаде за уплату накнаде по другим тарифним бројевима, предлаже се да се не наплаћује накнада по тарифном броју 5. На овај начин доћи ће до смањење трошкова.

6. У случају када корисници јавних средстава и друга правна лица која имају обавезу плаћања накнаде за услуге које је извршила Управа за трезор, не изврше уплату накнаде или се наплата накнаде не може да изврши услед недостатка средстава на рачуну корисника јавних средстава, односно другог правног лица, потребно је прописати како да у тим случајевима поступи Управа за трезор. Овом изменом и допуном Уредбе се прописује обавеза Управе за трезор да упути опомену обвезнику плаћања накнаде пре покретања поступка принудне наплате.

III. ОБРАЗЛОЖЕЊЕ ПРЕДЛОЖЕНИХ ПОЈЕДИНАЧНИХ РЕШЕЊА

Чланом 1. прописано је да се у члану 2. Уредбе о јединственој тарифи по којој се наплаћују накнаде за услуге које врши Управа за трезор („Службени гласник РС”, број 116/13 - у даљем тесту: Уредба), тачка 16) мења и гласи:

„16) Пружање информатичких услуга и других услуга у складу са уговором”.

Чланом 2. прописано је да се члан 4. став 1. тачка 1) алинеја трећа брише.

У ставу 1. тачка 5) после речи: „других субјеката”, ставља се запета и додају се речи: „само ако се пренос средстава врши за намене које су овим чланом ослобођене од плаћања накнаде”.

Став 1. тачка 13) се мења и гласи:

„13) повраћај, рефакција и рефундација пореза на додату вредност и акцизе, у складу са законом који регулише наплату пореза на додату вредост и акцизе;”

Такође, став 2. мења се и гласи:

„Трансферна средства су средства која се из буџета Републике Србије, односно буџета локалне власти преносе буџету на другом нивоу власти, буџету на истом нивоу власти и организацијама за обавезно социјално осигурање, као и између организација за обавезно социјално осигурање за доприносе за осигурање.”

Чланом 3. прописано је да се после члана 4. додаје члан 4а који гласи:

„Члан 4а

Наплата накнаде по тарифном броју 3 и 4 Тарифе, нe врши се за:

1) пренос средстава са рачуна извршење буџета Републике Србије;

2) исплате средстава у складу са социјалним програмом Владе у процесу реструктурирања предузећа и припреме за приватизацију, стечај и ликвидацију - који је одобрило министарство надлежно за послове рада и запошљавања;

3) пренос средстава субвенција, регреса и премија на рачуне регистрованих пољопривредних газдинстава;

4) уплату и исплату средстава у хуманитарне сврхе на и са рачуна отворених за хуманитарну помоћ;

5) уплату и исплату средстава која су предмет наплате, пленидбе, привременог одузимања, јемства и слично, у поступку вршења службене радње од стране овлашћеног лица државног органа или другог овлашћеног лица;

6) исплату средстава бирачким одборима за време избора;

7) сторно налоге за исправку грешака у платном промету за кориснике јавних средстава које су учињене у Управи;

8) повраћај, рефакција и рефундација пореза на додату вредност и акцизе, у складу са законом који регулише наплату пореза на додату вредност и акцизе;

9) повраћај више или погрешно плаћеног јавног прихода по решењу надлежног органа.”

Чланом 4. прописано је да се члан 5. Уредбе мења и гласи:

„Члан 5.

Наплата накнаде по тарифном броју 5. Тарифе не врши се за:

1) уплате у готовини којим корисници буџетских средстава који врше наплату јавних прихода у готовини од обвезника - физичких лица те наплаћене јавне приходе полажу на уплатне рачуне који се воде у оквиру консолидованог рачуна трезора;

2) уплату средстава која су предмет наплате, пленидбе, привременог одузимања, јемства и слично, у поступку вршења службене радње од стране овлашћеног лица државног органа или другог овлашћеног лица;

3) уплате у готовини (новцем, чековима, кредитном картицом и сл.), којим обвезник - физичко лице, преко пореске благајне Управе, измирује обавезе по основу јавних прихода,

4) уплате на рачун отворен за хуманитарну помоћ;

5) уплату накнаде по другим тарифним бројевима Тарифе.

Најмањи износ накнаде по тарифном броју 5. Тарифе наплаћује се у износу од 20,00 динара.”

Чланом 5. прописано је да се после члана 11. Уредбе, додаје члан 11а који гласи:

„Члан 11а

Управа доставља опомену у случају да корисник јавних средстава, односно друго правно лице има неизвршене обавезе по основу накнада, најкасније првог децембра текуће године.

У случају да субјект из става 1. овог члана не изврши уплату накнаде у року из опомене, покреће се поступак принудне наплате.”

У Тарифи, тарифни бројеви 6 и 16 мењају се и гласе:

|  |  |  |  |
| --- | --- | --- | --- |
| Тарифни број | Врста услуге | Основ за обрачун накнаде | Висина накнаде |
| 1 | 2 | 3 | 4 |
| 6 | Обрачун, распоред и пренос јавних прихода корисницима тих прихода | налог | 34,00 динара |
| 16 | Пружање информатичких услуга и других услуга у складу са уговором | уговор | Уговорена накнада |

Тарифни број 6. (наплата, обрачун и пренос јавних прихода корисницима тих прихода,) - висина накнаде утврђена је у складу са формулом израчунавања висине таксе из члана 6. Правилника о методологији и начину утврђивања трошкова пружања јавне услуге („Службени гласник РС”, бр. 14/13 и 25/13):

m

Тv = k ( ∑ ni ti +otr ) 34,00 = 1 (0,1 х 285 + 5)

i = 1

где је:

(к) коефицијент доступности = 1

(ni) број часова ефективног времена једног запосленог потребног за пружање јавне услуге = 0,1 (6 минута)

(ti) цена часа рада једног запосленог = 283 динара (средња спрема бруто)

(otr) остали трошкови који учествују у пружању јавне услуге (папир, тонер, амортизација) = 5 дин

Чланом 7. прописан је рок за ступање на снагу Уредбе.

IV. ФИНАНСИЈСКА СРЕДСТАВА ПОТРЕБНА ЗА СПРОВОЂЕЊЕ УРЕДБЕ

За спровођење ове уредбе није потребно обезбедити додатна финансијска средства у буџету Републике Србије

V. АНАЛИЗА ЕФЕКАТА

Доношењем ове уредбе стварају се услови за повећање наплате накнаде за услуге које врши Управа за трезор кроз нове услуге које ће Управа пружати и кроз ефикаснији поступак наплате накнаде, што повећава приход буџета. Прецизни износ повећања наплате накнаде се не може унапред утврдити.